नेताजी न केवल प्रखर देशभक्त थे, बल्कि प्रबुद्ध राजनीतिज्ञ भी थे। हालाँकि परिस्थितियों ने कभी उनका साथ नहीं दिया। पहले गाँधीजी ने (नेहरूजी को स्थापित करने के लिए) नेताजी को काँग्रेस छोड़ने पर विवश किया; फिर स्तालिन ने उन्हें सैन्य सहयोग नहीं दिया (स्तालिन नाज़ी आक्रमण का अनुमान लगा चुके थे शायद- हिटलर से सन्धि होने के बावजूद); हिटलर भी नेताजी के इण्डियन लीज़न के साथ जर्मन सेना की टुकड़ियों को रवाना करने से कतराते रहे; जापान ने नेताजी को बुलाने में अनावश्यक रुप से देर की; जब अँग्रेजों पर आक्रमण किया भी, तो इम्फाल के रास्ते- ताकि जापानी सेना अमेरीका द्वारा बनवायी जा रही "लीडो" सड़क को नष्ट कर सके; जबकि भारत की आजादी के लिए जापानी सेना को चटगाँव के रास्ते भारत में प्रवेश करना था (मेरा यह अनुमान गलत भी हो सकता है- हो सकता है, नेताजी ने भी इम्फाल वाले कठिन रास्ते को ही सही माना हो); ...और अन्त में फिर स्तालिन ने नेताजी को सैन्य मदद नहीं दी।